U Nacionalnoj i sveučilišnoj knjižnici u Zagrebu će se od 12. do 16. svibnja 2015. održati Drugi Festival povijesti Kliofest. Raznovrsnim programima posjetiteljima će se približiti povijesnu znanost i njezine stvaratelje, popularizirati nakladničku djelatnost na polju historiografije i srodnih znanosti, potaknuti raspravu među povjesničarima o nekim važnim pitanjima struke te općenito njihova mjesta i položaja u današnjem hrvatskom društvu te tijekom nekoliko dana povijest postaviti u žižu kulturnih događanja. Uz okrugle stolove, tribine, predstavljanja knjiga i predavanja, na Kliofestu će biti i nekoliko radionica koje priređuju povjesničari, arhivisti, muzealci i nakladnici, izložba o kuhanju u prošlosti te filmski program. Na festivalu sudjeluju mnogi poznati hrvatski povjesničari, kao i gosti iz inozemstva.